
ΔΕΛΤΙΟ ΤΥΠΟΥ
Ε.Σ.Α.μεΑ.: Αμέτρητα τα προβλήματα στο ΕΕΕΕΚ Μαθητών με προβλήματα όρασης και πολλαπλές αναπηρίες Αιγάλεω  
Αγανάκτηση και ταυτόχρονα βαθιά ανησυχία προκαλεί η κατάσταση στην οποία βρίσκεται το Ε.Ε.Ε.ΕΚ. Μαθητών με Προβλήματα Όρασης και Πολλαπλές Αναπηρίες Αιγάλεω στους μαθητές, στους γονείς, στους εκπαιδευτικούς αλλά και στο αναπηρικό κίνημα. Με επιστολή της η ΕΣΑμεΑ μεταφέρει τα προβλήματα που υπάρχουν και διεκδικεί άμεσες λύσεις!
Όπως επισημαίνει και το Δ.Σ. του Συλλόγου Γονέων και Κηδεμόνων του ΕΕΕΕΚ Τυφλών Πολυανάπηρων Αιγάλεω, τα προβλήματα που αντιμετωπίζει η συγκεκριμένη σχολική μονάδα αφορούν άμεσα στην ασφάλεια, στην προσβασιμότητα, στην υγεία, στην εκπαιδευτική διαδικασία και στην αξιοπρέπεια μαθητών με αναπηρία, οι οποίοι δικαιούνται ένα ασφαλές, κατάλληλο και αξιοπρεπές σχολικό περιβάλλον.
Η σημερινή κατάσταση έχει δημιουργήσει ένα περιβάλλον ανασφάλειας και εγκατάλειψης, το οποίο δεν συνάδει με τον ιδιαίτερο χαρακτήρα του συγκεκριμένου σχολείου.
Ζητείται η άμεση αποκατάσταση των φθαρμένων και κατεστραμμένων υποδομών του κτιρίου, καθώς και ο έλεγχος του συνόλου των εγκαταστάσεων για την αποκατάσταση όλων των προβλημάτων. 
Ζητείται η λήψη άμεσων και αποτελεσματικών μέτρων φυσικής προστασίας και φύλαξης, με συνεχή παρουσία κατάλληλα καταρτισμένου προσωπικού σε 24ωρη βάση, καθώς και ενίσχυση όλων των αναγκαίων μέτρων ασφαλείας, λόγω επαναλαμβανόμενων βανδαλισμών, κλοπών και παραβιάσεων, προκειμένου να επιτευχθεί η απρόσκοπτη συμμετοχή στην εκπαίδευση με συνθήκες ασφάλειας και αξιοπρέπειας των μαθητών που φοιτούν στο εν λόγω ΕΕΕΕΚ, χωρίς εμπόδια και αποκλεισμούς, σε συνθήκες ασφάλειας και αξιοπρέπειας, όπως πρέπει να διασφαλίζει ένα σύγχρονο δημόσιο σχολείο.
Στηλιτεύεται επίσης η μεγάλη έλλειψη Ειδικού Βοηθητικού Προσωπικού: Σήμερα υπάρχουν 3 μόνιμοι και 1 αναπληρωτής για 87 μαθητές με εγκεφαλική παράλυση, τύφλωση, αυτισμό κλπ., δηλαδή 1 για 22 μαθητές!  Ο Σύλλογος Γονέων και Κηδεμόνων ζητά την άμεση πρόσληψη τουλάχιστον άλλων 20 Ειδικών Βοηθών! 

Τώρα μπορείτε να ενημερωθείτε για όλες τις εξελίξεις στο χώρο της Αναπηρίας στην ιστοσελίδα της Ε.Σ.Α.μεΑ.: www.esamea.gr.

	Προσβάσιμο αρχείο Microsoft Word (*.docx)	Το παρόν αρχείο ελέγχθηκε με το εργαλείο Microsoft Accessibility Checker και δε βρέθηκαν θέματα προσβασιμότητας. Τα άτομα με αναπηρία δε θα αντιμετωπίζουν δυσκολίες στην ανάγνωσή του.

